32. schôdza NR SR - 1.deň - B. popoludní
Dátum: 2018-05-24
Poslanec: Zemanová, Anna (SaS)
Druh vystúpenia: Vystúpenie v rozprave

6. Ďakujem pekne za slovo. Vážený pán predseda vlády, vážený pán podpredseda, pani podpredsedníčka Národnej rady, kolegyne, kolegovia, pani ministerka, dovoľte mi, aby som sa za klub SaS vyjadrila k návrhu na vyslovenie nedôvery, odvolanie podpredsedníčky vlády pani ministerky Matečnej. Pani ministerka Matečná už nemá morálne právo byť ministerkou. Gabriela Matečná sklamala vo funkcii ministerky pôdohospodárstva, lebo viac ako o mafiánske praktiky na poliach sa zaujímala o vlastnú publicitu a situáciu hrubo podceňuje. Pani ministerka Matečná je hluchá k sťažnostiam utlačovaných farmárov, ale pred kamerami predstiera, že je človekom z ľudu. Gabriela Matečná neurobila nič, aby skrížila cestu podvodníkom s agrodotáciami. Vyjadrovať sa k problému začala až vtedy, keď sa škandál na základe práce novinárov stal vecou verejnou. Gabriela Matečná sklamala aj vo funkcii generálnej riaditeľky Slovenského pozemkového fondu. Bola súčasťou korupčnej schémy, v ktorej sa určití reštituenti dostali k pozemkom len vtedy, ak ich následne pod cenu odpredali lobistom spriazneným s vedením fondu. Existuje dôvodné podozrenie, že vďaka tomuto kriminálnemu systému, ktorý udržiavali pri živote Ficove vlády, sa dostali k lukratívnym parcelám aj osoby blízke strane SMER. Ak premiér Peter Pellegrini občanov Slovenskej republiky presviedča o úprimnom záujme obnoviť ich dôveru voči štátu, tak v prvom rade musí mať vo vláde dôveryhodných a bezúhonných ministrov. Ministerka Matečná nespĺňa už žiadnu z týchto podmienok. Pán predseda Danko, pani ministerka Matečná, tu nejde o ukrivdených jednotlivcov, ale minimálne o 19-tisíc žiadateľov o dotácie v systéme. O 280 individuálnych signatárov povestnej Košickej výzvy a ďalších 40 organizácií, ktoré zastupujú 2-tisíc poľnohospodárov a ktorí sa pridali ku Košickej výzve. Poľnohospodári so svojimi traktormi v čase hlbokej sezóny v uliciach. To je pre vás nič? To je, sú individuálne prípady? Pridám zopár konkrétností. Po prevalení škandálu s agrodotáciami, o ktorých písal zavraždený Ján Kuciak, a následne po zverejnení článku novinára Andreja Bána pani ministerka zinscenovala divadlo a našla si vinníka, a to vlastnú organizáciu Výskumný ústav pôdoznalectva a ochrany prírody, takzvaný VÚPOP, ktorý spravoval digitálny systém LPIS, a usúdila, že práve tento správca systému závažne pochybil a razantne odvolala vedenie, mysliac si, že týmto divadlom sa to skončí. Pani ministerka, tam základ problému zneužívania systému podpôr v agrosektore nie je. Hlavný zodpovedný za systém, ktorý umožňuje bezbrehé zneužívanie dotácie, je generálny riaditeľ PPA Juraj Kožuch, ktorý naďalej doteraz riadi Pôdohospodársku platobnú agentúru. Vrátim sa k VÚPOP-u. Realita je iná. Totižto cieleným blokovaním zavedenia najmodernejších známych systémov leteckého snímkovania sa využívajú oveľa menej efektívne nástroje na kontroly využívania plôch. Vy ako zriaďovateľka tejto inštitúcie ju obviňujete, že VÚPOP zlyhal pri aktualizácií plôch nad ortofotomapami a verifikoval v systéme LPIS aj plochy, ktoré tam nemali byť. Ale vinníkom je ministerstvo vrátane fungovania vášho predchodcu pána Jahnátka. Nuž totiž realita je iná. A dovoľujem si tvrdiť, že súčasný charakter používaných ortofotomáp s nižším stupňom rozlíšenia je úmyslom. Ministerstvo pôdohospodárstva nikdy nedovolilo Výskumnému ústavu pôdoznalectva a ochrany pôdy zabezpečiť si ortofotomapu v podrobnejšom rozlíšení, to znamená 20 až 25 cm, ktoré ústav už minimálne 10 rokov od ministerstva požaduje vzhľadom na to, že na Slovensku nie sú historicky stabilizované hranice užívania parciel tak, ako je to v iných krajinách Európskej únie. Napriek tomu, aby ste ich počúvali a inšpirovali sa, ako to, aké postupy bežne využívajú krajiny Európskej únie ohľadom leteckého snímkovania, ako využívajú postupy súkromné spoločnosti, tak sa tu avizuje ďalšie míňanie. Lepšie povedané, plytvanie ďalších miliónov na digitalizáciu PPA na nákup dronov a informujeme verejnosť, že pán premiér prisľúbil, že vláda schváli financie na kompletnú digitalizáciu z Európskej vesmírnej agentúry na kontroly, na kontrolu plôch. Európske odporúčanie pre rozlíšenie ortofotomáp, ktoré sú povinným podkladom pre aktualizácie LPIS, hovorí o 50 cm a lepšie. Ale z verejných zdrojov sa dozvedáme, že VÚPOP roky vysvetľuje ministerstvu, že čo potrebuje na jednoznačnú identifikáciu hraníc, pretože my dnes nevieme rozlíšiť pri tejto podrobnosti pasienok od kosenej plochy. Paradoxne ministerstvo zabezpečuje od roku 2017 štátnu ortofotomapu za podstatne vyššie náklady v rozsahu niekoľkých miliónov eur, ale vytrvalo sa drží fikcie kupovania snímkovania namiesto využívania možnosti oveľa efektívnejších a pružnejších licencií pre LPIS grafický systém GSAA vo VÚPOP-e a PPA a technológií, ktoré umožňujú analyzovať porast aj cez infračervené ortofotomapy. Takéto snímkovanie sa na Slovensku, takéto podrobné snímkovanie sa robí od roku 2008, čiže žiadna novinka, už dávno takéto podrobné identifikácie mohli byť súčasťou našich kontrolných inštitúcií a poskytujúcich dotácie, avšak ministerstvo to vytrvalo, vytrvalo odmieta a radšej deklaruje míňanie ďalších miliónov eur s atraktívne znejúcich vesmírnych agentúr. Totižto ministerstvo do dnešného dňa nedovolilo lepšiu digitalizáciu LPIS pre a použitie GSAA a nedovolilo tieto prostriedky vyplatiť. Pani ministerka, každá činnosť, ktorá si vyžaduje geografický informačný systém, nemôže pracovať s dátami niekoľko rokov starými, ale potrebuje ich pravidelne aktualizovať. Vo výbore ste s úsmevom tvrdili, aké náročné a zbytočné je previazať LPIS s katastrom a ako nereálne je dodržiavať zákon o katastri, a to zverejňovaním nájomných zmlúv a previazať ich s transparentnosťou pri uzatváraní zmlúv so štátnou pôdou a pôdou nezistených vlastníkov. Opäť ide o zľahčovanie požiadavky a vykrúcanie sa. Ja vám teraz vysvetlím, prečo je to dôležité. No už preto, lebo mapy GSAA pre farmárov ukazujú len kultúrne diely, teda plochy, ktoré sa neprekrývajú s katastrálnymi parcelami a neukazujú vlastníkov z katastra. Štátny portál ZBIGS, to je portál Úradu geodézie, kartografie a katastra, ukazuje zasa len parcely a informácie o vlastníkoch a neukazuje kultúrne diely, na ktoré berú farmári dotácie. Ale neukazuje ani nájomcov, ktorých zo zákona by mali byť každá nájomná zmluva viac ako päť rokov trvajúca zapísaná do katastra. Toto je hrubé porušovanie zákona a vykrúcanie sa, že sa to nedá. Ak sa to nedá, tak upravte zákon a povedzte to ľuďom na rovinu. Viete, na to nepotrebujeme milióny. Šikovní IT-čkári vám ukázali na základe verejne dostupných dát a spracovali príklad, ako sa dajú previazať, informácie zo štátnych mapových portálov spojiť a umožniť verejnosti zobrazenie LPIS dielov a subjektov, ktoré žiadali a dostali dotácie v minuloročnej kampani, spolu s vlastníckymi parcelami a informáciami o vlastníkoch. Týmto spôsobom je možné poskytnúť všetkým vlastníkom na Slovensku možnosť kontroly, či ich pozemky niekto nezneužíva na čerpanie dotácií cez priame platby. V našich podmienkach totižto jediným riešením tejto celej agrokauzy je verejná kontrola a prístup k informáciám a takúto kontrolu by si mali dokázať spraviť vlastníci aj doma na internete. Ak bude kontrola a odhaľovanie podvodov verejná, nemusí sa potom hľadať vinník úniku interných informácií z ministerstva, platobnej agentúry alebo z VÚPOP-u, resp. od každého farmára, ktorý má cez geografický systém prístup do systému GSAA. Pán nový premiér Pellegrini prisľúbil peniaze na ďalšie zisťovanie nových dát, ale zároveň vás aj požiadal o rozsiahly zoznam udelených agrodotácií. Zoznam, ktorý má obsahovať údaje o výmerách pôdy, podnikoch, osobách, ako aj to, na aké účely, akým spôsobom a koľko peňazí jednotlivé subjekty v agrodotáciách dostali. Zatiaľ sme takýto zoznam, ste verejnosti nepredložili. Preto vyzývam vás, ale aj pána premiéra, aby ste nezneužili súčasnú situáciu nákupom málo využiteľných dát a ortofotomáp, ako i informačných prostriedkov za verejné prostriedky bez naozaj odbornej prípravy a konzultácie. Pani ministerka, pokým u vás vlastník pôdy nebude na prvom mieste, dovtedy tu bude priestor na špekulácie a kšefty s pôdou. Nestačí zaviesť ochranu pôdy do ústavy, ale ju treba realizovať v praxi. Prečo je agrosektor taký zaujímavý? Nuž sú to priame platby len v roku 2017 v objeme 410 mil. a viac eur a Program rozvoja vidieka na roky 2014 až roky 2020 predstavuje viac ako 2 mld. eur. Pani ministerka, vy ste priamo zodpovedná za stav na PPA a spolu s vaším odchodom musí odísť zo svojej funkcie aj generálny riaditeľ Poľnohospodárskej (pozn. red.: správne "Pôdohospodárskej") platobnej agentúry pán Juraj Kožuch, ktorý pred svojím vymenovaním pracoval v tej istej organizácii ako riaditeľ odboru priamych platieb a nesie zodpovednosť za masívne rozkrádanie dotácií, do ktorého je zapletená aj firma bývalej poslankyne SMER-u Ľubica Rošková. Generálny riaditeľ Kožuch zároveň spadá do okruhu podozrivých, pretože je dôvodné podozrenie, že trestný čin subvenčného podvodu bol vykonaný organizovanou skupinou. To znamená, že môže byť prekážkou objektívneho vyšetrovania. Pani ministerka Matečná, ak tvrdíte, že máte úprimný záujem na objektívnom vyšetrení podozrení, mali ste svoje slová potvrdiť aj skutkami. Neurobili ste to a to sú len ďalšie prázdne reči na oklamanie verejnosti. Rozkrádanie dotácií do poľnohospodárstva je obzvlášť odpudzujúci trestný čin, ak ho dáme do kontextu ťažkých podmienok, v akých pracujú naši farmári na Slovensku. Ministerka pôdohospodárstva by mala zastupovať ich záujmy, nie záujmy organizovaného zločinu, ktorý prerástol do vládnych politických strán. Riaditeľ NKÚ pán Mitrík povedal: "Úrad už skontroloval PPA-čku, kontrolu sme zrealizovali v roku 2016. V septembri 2016 sme zverejňovali výsledky o kontrole. Ešte pred uzatvorením kontroly som informoval pani ministerku o zisteniach, ktoré sme našli v platobnej agentúre, odvtedy uplynuli dva roky a ukazuje sa, ako by sme tento rok s vraždou novinára prišli na to, že v PPA nie sú veci v poriadku. My sme na to poukazovali už pred dvoma rokmi." Uvediem ďalší citát. Fungovanie na Pôdohospodárskej platobnej agentúre ostro kritizoval generálny prokurátor Jaromír Čižnár a ministerke pôdohospodárstva a nominantke SNS Gabriele Matečnej odkázal, aby si tam spravila poriadok: "Lebo je to prehnité, nech mi nikto nehovorí, že nevedel o týchto praktikách. To sa nedeje týždeň ani dva. To sa deje niekoľko rokov a o tomto nevedeli na PPA? Tak tomu neverím." Povedal generálny prokurátor Slovenskej republiky Čižnár. "A namiesto toho, aby štát drobných farmárov chránil, robil opak a likvidoval ich," zhrnul generálny prokurátor. "Systém, ktorý je tam nastavený, je chorý a to som ešte použil prijateľné slovo," dodal. "Keby si boli plnili povinnosti na PPA a SPF, na Slovenskom pozemkovom fonde, tak nám nemuseli poskytovať ako prokuratúre žiadnu pomoc, keby išlo všetko tak, ako malo ísť." Ján Kuciak zomrel za odhalenie práve slovenskej agromafie. Odstúpil Kaliňák, odstúpil Fico a pani ministerka Matečná, nominantka SNS, národu klame do očí a nehoráznym spôsobom okráda ľudí. Použijem, poukážem aj na ďalšie prípady zlyhania SPF za vášho pôsobenia, pani ministerka, a na nesystémové riadenie, ktoré pretrváva a ktoré kryjete. Prenájom pôdy Slovenského pozemkového fondu spoločnosti AGRO PRIECHOD, ktorá je dlžníkom v poisťovniach, a následné poskytnutie dotácií na pôdu a na neexistujúce zvieratá. Na moju interpeláciu ste mi odpovedali, že prenájom bol podľa zákona. A čo sa týka dotácií, tak Európska únia nás núti poskytovať dotácie bez skúmania podlžností. Tento prípad a dotácie pre skupinu talianskych podnikateľov majú veľa spoločného. Stačil jeden klik na to, aby ste sa z verejných zdrojov dozvedeli, že títo poberatelia a ďalší boli dlžníci voči štátu a mali nájomné zmluvy so Slovenským pozemkovým fondom a poberali na ne dotácie nie na poľnohospodársku činnosť, ale na svoj luxusný život. Vrátim sa k Vadalovcom a Rodovcom na východe Slovenska. Najvyššiu sumu, viac ako 10 mil. eur, dostala spoločnosť AGROKOMPLEX Humenné. Rodovým, týmto talianskym firmám štát dokopy vyplatil viac ako 55 mil. eur. Spoločnosť Agrokomplex Humenné, ktorá medzi nimi figurovala, mala taktiež nedoplatky na sociálnom a neskôr aj na zdravotnom poistení. Pripomeniem, že ministerka Matečná tvrdila, že o podvodoch ani o svojvoľnej praxi skupiny okolo Roškovej, Šuchtu a Hovana nevedela. Skutočnosť je však trochu odlišná. Obdobie pána Hovana počas jeho pôsobenia na čele michalovského Slovenského pozemkového fondu sa prekrýva s obdobím, keď bola ako nominantka SMER-u generálnou riaditeľkou tejto inštitúcie práve ona. A rozhodnutia či návrhy tohto pána posväcovala centrála. Okrem toho v roku 2013 pani riad..., pani, á, súčasnú ministerku, vtedy ešte ako generálnu riaditeľku SPF, oslovila so sťažnosťou aj obchodná spoločnosť Kiara z Michaloviec a na túto sťažnosť dodnes nedostala odpoveď nielen od nej, ale ani aj zo strany vtedajšieho predsedu vlády. Ďalšie príklady na to, ako nefunguje PPA. Protipožiarne nádrže v Krupine. Mestské lesy, ktoré na nezmyselný projekt dostali peniaze na predražené tzv. protipovodňové, á, protipožiarne nádrže, kde spočiatku bolo všetko v poriadku, z PPA-čky kontrola nenašla žiadne pochybenia, až keď prišla kontrola z Európskej únie, zrazu zistili, že verejné obstarávanie nebolo v poriadku. Poukážem aj na kauzu vydania pozemkov pre exministra Druckera. Som vám to spomínala vo výbore, ale musím to povedať aj tu, že nedôsledne Slovenský pozemkový fond, a som presvedčená, že to bolo vo viacerých prípadoch, skúmal, či tie pozemky, ktoré sa vydávajú, nemajú verejný záujem. Lebo verejný záujem nie je len výstavba diaľnice a strategického parku, ale je to aj verejný záujem v ochrane prírody. A v tomto prípade na týchto pozemkoch bolo vyhlásené chránené vtáčie územie a malo byť ako v zmysle programu starostlivosti a princípov euro..., princípov pre tieto územia prioritne tie pozemky zostať v majetku štátu. Pani ministerka zavádza, ak tvrdí, že podvody s pôdou vyrieši zmena dedičského práva. Odkláňate pozornosť od hrubých zlyhaní Slovenského pozemkového fondu, ktorému ste niekoľko rokov šéfovala a rovnako od Pôdohospodárskej platobnej agentúry. Pretože to nie je dôvod. V prvom rade by ste sa mali zasadiť o to, aby sa urýchlil proces pozemkových úprav, pretože v súčasnosti pozemkové úpravy z 3 559 katastrálnych území je len na 437 územiach. Ak dovtedy nebudú, dokým nebude robené pozemkové úpravy, je nevyhnutným požiadavkom riadny zápis nájomných zmlúv v katastri. Keď toto nebude, žiaden poriadok s pozemkami na Slovensku sa nepodarí zaviesť. Tvrdenia, že na dokončenie pozemkových úprav štát potrebuje takmer miliardu eur, považujeme za prehnané. V prvom rade je dôležité mať poriadok v pozemkovom vlastníctve, vymožiteľnosť práva a verejné orgány očistené od korupčných klík. To je to, čo Slovensko akútne potrebuje. Máme k dispozícii, pani ministerka, záverečný účet vášho rezortu za rok 2017. Uvádza sa tam samostatná kategória výdavkov, ktoré by mali byť použité z rozpočtu kapitoly na pozemkové úpravy. Píše sa, že bolo minutých 1,4 mil. eur na pozemkové úpravy a prioritne na Vojenský obvod Javorina. Aký je výsledok? Kto ich vykonáva? Kde sú tie pozemkové úpravy? Pred pár dňami sme tu mali delegáciu, o ktorej hovoril pán poslanec Fecko. Prečo neinformujete, kde sú tie pozemkové, kde sú tie, minutých 1,4 mil. eur v roku 2017 na pozemkové úpravy vo Vojenskom obvode Javorina? Na pretrvávajúce nedostatky s pozemkovými úpravami a reštitúciami opakovane poukazujú aj ombudsmanky pre ľudské práva. Už v správe z roku 2016 pani Dubovcová, ale to isté konštatovala aj v tomto roku pani ombudsmanka Patakyová. Išlo o mimoriadnu správu verejného ochrancu práv, kde vlastne sa hovorí o porušení základných práv, á, osôb. Výsledkom je, že sa míňajú peniaze a pozemkové úpravy sa nerobia. Komu to vyhovuje? Nuž vyhovuje to Slovenskému pozemkovému fondu a našim ľuďom, teda vašim ľuďom, pretože naďalej môžu robiť výmeny pozemkov v správe Slovenského pozemkového fondu a mať exkluzívne zmluvy na hospodárenie na pozemkoch v správe štátu. Pripomeniem, pani ministerka, keď ste boli riaditeľkou Slovenského pozemkového fondu, keď sa vymieňali a prideľovali a predávali pozemky v okolí Bratislavy, tzv. pán z kauza Sýkora, ktorý pozemky získaval v obrovských, obrovských hektároch ako tzv. zástupca reštituentov, čo teda nebola pravda. Svojho času v roku 2016 ste povedali, že Slovenský pozemkový fond funguje ako namazaný stroj. Nuž asi naozaj, len nie na tie správne kolečká. Pripomeniem ešte raz kauzu Sýkora. Záhadný Peter Sýkora, kamarát smerákov, Ficov sused, obchodník s reštitúciami. A tie sa nedali robiť bez vedomia SPF. Škoda, že tu nie je už aj pán minister Jahnátek, pretože naozaj nie všetko maslo je len na vašej hlave z minulosti, ale aj na jeho. Chcem vzhľadom na to, že mám ešte štyri minúty, vyberám z týchto jeho káuz príklad Ivanky pri Dunaji. Krátka informácia. Od rokovania na Slovenskom pozemkovom fonde v roku 2009 do dnešného dňa nebola v prospech pasienkového spoločenstva reštituentom vydaná žiadna pozemková náhrada. Všetky návrhy na pozemkové náhrady, ktoré boli temer za desať rokov predložené na Slovenský pozemkový fond, boli z rôznych dôvodov odmietnuté. Reštitučný nárok tohto spoločenstva Ivanke Dunaja, pri Dunaji na katastrálnom území Farná je vo výške 34 494 eur. Na prelome roku 2013 a 2014 Slovenský pozemkový fond pripravil podklady na vydanie konkrétnej parcely, bol vypracovaný geometrický plán, ocenenia, BPEJ, vizualizácia, návrh zmluvy so Slovenským pozemkovým fondom a bol daný do Rady Slovenského pozemkového fondu na schválenie. Všetky uvedené poklady boli odsúhlasené. Až zrazu v marci 2014 Ing. Kadlec, bývalý riaditeľ, teda riaditeľ Slovenského pozemkového fondu, regionálny obvod Bratislava, štatutárom oznamuje, že pozemok 889/1 bol vydaný inému právnemu subjektu a od apríla 2014 je vo vlastníctve spoločnosti Logistics Park, ktorá ho obratom nadobudla akože od reštituentov kúpou. A do dnešného dňa právoplatne reštituenti z tohto katastrálneho územia svoju pôdu nedostali. Ale v roku 2014 v účtovných výkazoch spoločnosti Logistics Park len z titulu nadobudnutia majetku stúpla ich hodnota za viac ako 4 mil. eur. Chválite sa, pani ministerka, so zavedením tzv. predkupného práva, aké poriadky ste narobili v Slovenskom pozemkovom fonde a že už sa nebudú diať žiadne škandály, žiadne podvody. Nuž tak pozerala som, pozrela som sa na tie zmluvy, ktoré, o ktorých sa tu hovorilo v prípade prevodov pozemkov pre pána exministra Druckera, a vytiahla som si ich z centrálneho registra. Nuž tak tá predkupná zmluva hovorí asi o tom, že pokým, ak teda bude predávať, tak Slovenský pozemkový fond si môže uplatniť, ale nemusí. A ak si neuplatní, tak musí vyplatiť rozdiel ceny oproti tomu, za čo kúpil od Slovenského pozemkového fondu. Len je tu len ten prvý kupca. To znamená, že ten mechanizmu je veľmi jednoduchý. Predá o päť centov drahšie, vyplatí rozdiel Slovenskému pozemkovému fondu a ten tretí nadobúdateľ, na neho sa už táto klauzula nevzťahuje a vzápätí môže, môže predávať bez ohľadu na to, že už ani predkupné právo, ani rozdiel ceny sa neplatí. Musím ešte povedať ešte jednu vec. Pán Danko vo svojom úvodnom slove povedal, teda, pardon, vo svojej rozprave uviedol, že ako podporujú včelárov. Ale aj tu musím poukázať na neférovosť a netransparentnosť pri prideľovaní dotácií pre týchto, pre týchto skupinu poľnohospodárstvo (pozn. red.: správne "túto skupinu poľnohospodárov"). Totižto Pôdohospodárska platobná agentúra prideľuje dotácie prostredníctvom tretej osoby, prostredníctvom sprostredkovateľa, nie priamo včelárom. A keď si otvoríme nariadenie Európskej únii, tak tam je jednoznačne povedané, ako sa majú tieto dotácie prideľovať. Nie cez nejaké združenia. Pokým včelár, hoci môže mať aj veľké včelstvo, nie je začlenený v nejakej jedných (pozn. red.: správne "v nejakom jednom") z dvoch, ktoré dostali dotácie, nie je členom týchto združení, tak dotáciu na včelstvo nedostane. (Zaznel zvuk časomeru. Prerušenie vystúpenia predsedajúcim.) Glváč, Martin, podpredseda NR SR 7. Ďakujeme pekne. Zemanová, Anna, poslankyňa NR SR 8. Mám tu ešte zopár slov, ktoré ukončím potom, prednesiem vo svojej ústnej rozprave. Ďakujem.